Búddisminn hjálpaði honum að vinna bug á þunglyndinu Erling Antonsson sálfræðiráðgjafi frá Bakka á Akranesi , fæddist árið 1965 á Akranesi og ólst þar upp hjá afa sínum og ömmu . Hann rak um tíma fyrsta og eina útimarkaðinn á Akranesi en sá stóð við Akratorg . Þar var boðið upp á ferskt grænmeti og ávexti . Fyrir 21 ári flutti hann frá Íslandi til að leggja stund á sálfræðinám við bandarískan háskóla . Síðan hefur ýmislegt drifið á daga hans . Erling hefur glímt við þunglyndi en fundið lækningu við því með því að leggja stund á andleg málefni og búddisma . Í dag er hann staddur í Japan þaðan sem viðtalið við hann er tekið . Erling starfar sem sálfræðiráðgjafi við herstöðvar Bandaríkjanna víða um heim . Hann er mjög ánægður með lífið . Í sumar ætlar hann að heimsækja gamla landið , Ísland . Síðan munu leiðir hans liggja á aðrar slóðir í heiminum , til Ítalíu , Þýskalands , Tyrklands eða Bandaríkjanna . Þegar við heyrum í Erling er hann staddur á hótelherbergi sínu í Misawa í Japan . Hann er kominn langa vegu frá fjöruborðinu við Lambhúsasund á Akranesi þar sem hann sleit barnsskónum .